የፌደራል መስሪያ ቤቶች ወጥ የሆነ የነዳጅ አጠቃቀም ስርአት እንዲተገብሩ ተጠየቀ
 የፌደራል መንግስት መስሪያ ቤቶች ለቁጥጥርና ክትትል ያመች ዘንድ ወጥ የሆነ ነዳጅ አጠቃቀም መመዝገቢያ ተግባራዊ ሊያደርጉ እንደሚገባ በህዝብ ተወካዮች ምክር ቤት የመንግስት ወጭ አስተዳደርና ቁጥጥር ጉዳዮች ቋሚ ኮሚቴ አሳሰበ፡፡በፌደራል ዋና ኦዲተር በመንግስት ግዥና ንብረት አስተዳዳር ኤጀንሲ ከ2002 እስክ 2004 በጀት አመት በተካሄደው የዋና ኦዲት ላይ ውይይት ተደርጓል፡፡በውይይቱ የመንግስት ወጭ አስተዳደርና ቁጥጥር ጉዳዮች ቋሚ ኮሚቴ ምክትል ሰብሳቢ አቶ ተሾመ እሸቱ ኤጀንሲው የፌደራል መንግስት መኪኖች የነዳጅ አጠቃቀማቸው ወጥ እስካልሆነ ድረስ ለተዝረከረከ አሰራር ከመጋለጡ ባሻገር  ለተጠያቂነትም አያመችም ብለዋል፡፡ምክትል ሰብሳቢው በቀጣይ ችግሮቹን ለማስወገድ ኤጀንሲው የአሰራር፣ የአደረጃጀትና መመሪያዎችን በአግባቡ ገቢራዊ ማድረግ ሊሰራ ይገባዋል  ብለዋል፡፡የቋሚ ኮሚቴው አባላት ኤጀንሲው የፌደራል መንግስት ተቋማት ነዳጅን በአግባቡ ኢኮኖሚያዊ እና ውጤታማ በሆነ መልኩ ለመጠቀም የሚያስችል ጥናት ማድረግ  ሲገባው አለማጥናቱና ለእያንዳንዱ ተሽከርካሪ በየወሩ መጨረሻ የፈጀውን ነዳጅ መጠን ከሸፈነው የኪሎ ሜትር ብዛት ጋር በማነፃፀር በቅፅ በመሙላት በሪፖርት መልክ ለሚመለከተው የመስሪያ ቤቱ ሃላፊ የሚቀርብበት ስርዓት ተዘርግቶ ተግባራዊ አለመሆኑ የመስሪያ ቤቱ ጉልህ ክፍተቶች ነበሩ ብሏል፡፡የግዥና ንብረት አስተዳደር ኤጀንሲ ዋና ዳይሬክተር አቶ ፀጋዬ አበበ በበኩላቸው የቋሚ ኮሚቴው አባላት ያነሷቸው ችግሮች ተቀባይነት እንዳላቸው አምነዋል፡፡ በቀጣይ የታዩ ጉድለቶችን ለመሙላትና ችግሮቹን ከመሰረታቸው ለመቅረፍ እንሰራልን ብለዋል፡፡በዕለቱ  የቋሚ ኮሚቴው አባላት የተሽከርካሪ ጥገናና እንክብካቤ፣ የተሽከርካሪ አጠቃቀምና ስምሪት እንዲሁም በቋሚ  ንብረት አወጋገድ ስርዓት ላይ በጥልቀት ውይይት ተደርጓል፡፡የመንግስት ሃብት ለታለመለት ዓላማ በአግባቡ እንዲውል በማድረግ ረገድ መንግስት ያወጣቸውን መመሪያዎች በአግባቡ በመተግበር ረገድ የሚታዩ እጥረቶችን የመፍታት ስራ የቀጣዩ የኤጀንሲው የትኩረት አቅጣጫ መሆን እንደሚገባ መጠቆሙን የኢሬቴድ ዘገባ ያስረዳል።